Kun uutta tv-ohjelmaansa suunnitelleet saksalaiskoomikot pohtivat, mikä voisi olla maailman suomalaisin asia, päähän pälkähti idea Juha Miedon haastamisesta mämminsyöntikisaan saunassa.

Katso videokooste Miedon ja Kawusin mämminsyöntikilpailusta

- Oikeen kuola valuu jo valamihiksi, kun katteloo.

Hiihtourallaan yhdeksän arvokisamitalia voittanut Juha Mieto oli torstaina innoissaan kuin pikkupoika valmistautuessaan Helsingin Katajanokalla harvinaislaatuiseen maaotteluun.

Kurikan jätti oli saanut haasteen mämminsyöntikisaan saksalaiselta koomikolta Faisal Kawusilta, joka on ollut kollegansa Luke Mockridgen kanssa sunnuntaista lähtien Suomessa kuvaamassa uutta tv-ohjelmaansa, Big in Finland.

- Juha on samanlainen legenda Suomessa kuin Franz Beckenbauer on Saksassa. Haluan tulla tunnetuksi Suomessa ja siksi halusin kilpailla häntä vastaan. Ja voittaa, Kawusi sanoi Iltalehdelle.

Kawusi ja Mockridge ovat kotimaassaan huippusuosittuja. Kawusilla on sosiaalisen median kanavissaan yhteensä lähes miljoona seuraajaa, Mockridgellä yli kolme miljoonaa.

Kilpailumuoto ei valikoitunut sattumalta, sillä Mieto on tullut hiihtosaavutustensa ohella tunnetuksi muun muassa 40 mämmituokkosen pääsiäisurakoistaan.

Ympäristö oli mämmin tavoin perisuomalainen, sillä mämmimestari ratkottiin SkyWheel-maailmanpyörän saunagondolissa.

- Halusimme yhdistää mahdollisimman paljon suomalaisuutta yhteen hetkeen, Kawusi perusteli.

Ensipuraisu

Ennen kilpailua Mieto opasti Kawusille kädestä pitäen, miten mämmi kuuluu oikeaoppisesti nauttia. MIKKO HYYTIÄ

Voittaja ratkaistiin sillä, kumpi sai ensin kauhottua noin 2,3 kilon mämmiannoksen, reilut kolme tuokkosta, kitusiinsa.

- Yksi ropehellinen menöö kerralla, kaks voi teherä jo tiukkaa, Mieto pohdiskeli kilpailuannosta katsellessaan.

Kawusi maistoi perinneherkkua ensin varovasti sormenpäällään ja väänsi sitten kasvonsa pelonsekaiseen irvistykseen.

- No, olen showbisneksessä. Tämä ei ole ensimmäinen kerta, kun haukkaan paskaa, mies vitsaili.

Ennen saunaan istahtamista saksalaisvieraalle selvitettiin vielä perinpohjaisesti oikeaoppinen kilpailusuoritus.

Maitoa, väriltään sinistä, ei saa missään nimessä sekoittaa kerralla mämmin joukkoon. Maidolle kuuluu tehdä pieni kolo, johon sitä kaadetaan vähän kerrallaan, ja kun maito loppuu, tehdään uusi kolo ja kaadetaan lisää.

- Ja onhan sokuria? Sitä laitetahan pikkuusen, Mieto opasti selvällä suomella.

Tuhti urakka

Ennen yhteenottoa Kawusi esiintyi itsevarmana, mutta ensimmäisten maistiaisten jälkeen koomikon vitsit olivat vähissä.

Kun saunagondoli nytkähti liikkeelle kilpailun alkamisen merkiksi, Miedon hymy oli huomattavasti vastustajaansa leveämpi.

Reilut 20 minuuttia myöhemmin saunagondoliin avautui paljonpuhuva näky. Mieto oli kauhonut 2,35 kilon kulhon tyhjäksi ja kääntänyt sen kuin kruunuksi päänsä päälle.

Kawusin kulhossa oli vielä vähintään puolet jäljellä.

- Voi olla, että showmies vähä näyttelööki, mutta kyllä se ourokseltahan voi vähä ottaa, Mieto sanoi, kun Kawusi nojaili huonovointisen näköisenä pöydänreunaan.

15 minuuttia myöhemmin koomikko oli saanut taas kasattua itsensä.

- Kun katsoo minua, näkee, että pidän syömisestä, mutta en ole koskaan syönyt mitään tuollaista. Kun ottaa lusikallisen, maha onkin jo täynnä, saksalaishaastaja hämmästeli.

- Juha ei ole ihminen, ei edes enää eläin. En ole koskaan nähnyt tuollaista. Hän sai minut näyttämään pikkulapselta syömässä mämmiä. En ole koskaan nähnyt kenenkään syövän noin paljon. Hän seisoo tuossa niin kuin ei mitään, ja minä olin oksentaa.

Mieto kertoi osallistuneensa vastaavanlaiseen kilpailuun kerran aikaisemminkin, mutta nyt tullut voitto oli tässä lajissa ensimmäinen.

- Siinä erellises kilipaalus tairettihin syörä kokonaanen ropehellinen. Yks nainen vähän voitti, mutta kun siellä ei ollu maitoa! Mieto selitti.

- Maitohan on sellaanen, joka menöö liukkahasti läpi. Siellä oli vain vaniljakastiketta, enkä oikeen tykkää sen kans mämmiä syörä.

Vienti vetämään

Mieto tuumi jo ennen kilpailua, että mämmi voisi olla mitä parhain vientituote Saksaan.

- Ne vois siitä tykätä!

Kisan jälkeen mielipide oli edelleen sama, vaikka ainakin Kawusilla tuntui olevan suuria vaikeuksia syömisessä.

- Kuka tietää, tämä saattoi olla pieni markkinointi mämmille. Tämä kaveri voi tuora sitä positiivisesti esille. Yritin huonolla saksan kielellä sille sanoa, jotta sun pitää Saksassa hoitaa niin, jotta paikalliset myymälät ottaa mämmiä sinne.

Epämiellyttävästä mutta ikimuistoisesta kokemuksesta huolimatta Kawusi uskoo, että epämääräinen ruskea mössö herättää Keski-Euroopassa ainakin jonkinlaista kiinnostusta.

- Monet ihmiset näkevät silloin minut syömässä mämmiä, mutta he näkevät myös, että en juurikaan tykännyt siitä. Vastaanotto kuitenkin kiinnostaa.

Saksan-vienti jää vielä toistaiseksi arvoitukseksi, mutta yksi kassillinen perinneherkkua lähti torstai-iltana tyytyväisen miehen matkaan Etelä-Pohjanmaalle.

Saksalaisen tuotantoyhtiön edustaja kysyi lähtiessään Miedolta, kelpaako tälle kassillinen kilpailusta yli jääneitä mämmejä.

- Voi kuule! hiihtomestari tokaisi leveä hymy kasvoillaan.

Juhannuksesta saakka ilman suurinta herkkuaan kärvistellyt mämmimaakari sai yhden herkullisen lisän tulevaan joulupöytäänsä.

Pääsiäisen juhlavaa urakkaa odotellessaan.